CELEX: 32019D1291
Language: ro
Date: 2019-07-30 00:00:00
Title: Decizia de punere în aplicare (UE) 2019/1291 a Comisiei din 30 iulie 2019 privind conformitatea ratei unitare pentru 2019 aplicate zonei tarifare a Elveției cu Regulamentele de punere în aplicare (UE) nr. 390/2013 și (UE) nr. 391/2013 [notificată cu numărul C(2019) 5532] (Text cu relevanță pentru SEE.)

1.8.2019   
               
               
                  RO
               
               
                  Jurnalul Oficial al Uniunii Europene
               
               
                  L 203/8
               
            
         DECIZIA DE PUNERE ÎN APLICARE (UE) 2019/1291 A COMISIEI
         din 30 iulie 2019
         privind conformitatea ratei unitare pentru 2019 aplicate zonei tarifare a Elveției cu Regulamentele de punere în aplicare (UE) nr. 390/2013 și (UE) nr. 391/2013
         
            
               [notificată cu numărul C(2019) 5532]
            
         
         (Numai textele în limbile franceză, germană și italiană sunt autentice)
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Acordul dintre Comunitatea Europeană și Confederația Elvețiană privind transportul aerian („acordul”) (1),
         având în vedere Regulamentul (CE) nr. 550/2004 al Parlamentului European și al Consiliului din 10 martie 2004 privind prestarea de servicii de navigație aeriană în cerul unic european (Regulamentul privind prestarea de servicii) (2), în special articolul 15 alineatul (4),
         având în vedere Regulamentul de punere în aplicare (UE) nr. 391/2013 al Comisiei din 3 mai 2013 de stabilire a unei scheme comune de tarifare pentru serviciile de navigație aeriană (3), în special articolul 17 alineatul (1) litera (d),
         întrucât:
         
                     (1)
                  
                  
                     Regulamentul de punere în aplicare (UE) nr. 391/2013 stabilește o schemă comună de tarifare pentru serviciile de navigație aeriană. Schema comună de tarifare este un element esențial pentru atingerea obiectivelor sistemului de performanță instituit prin articolul 11 din Regulamentul (CE) nr. 549/2004 al Parlamentului European și al Consiliului (4) și prin Regulamentul de punere în aplicare (UE) nr. 390/2013 al Comisiei (5).
                  
               
                     (2)
                  
                  
                     Decizia de punere în aplicare 2014/132/UE a Comisiei (6) stabilește obiectivele de performanță la nivelul Uniunii, inclusiv un obiectiv de rentabilitate pentru serviciile de navigație aeriană de rută, exprimat în costuri unitare determinate pentru furnizarea acestor servicii pentru a doua perioadă de referință, și anume 2015-2019.
                  
               
                     (3)
                  
                  
                     Conform articolului 17 alineatul (1) literele (b) și (c) din Regulamentul de punere în aplicare (UE) nr. 391/2013, Comisia trebuie să evalueze ratele unitare aplicabile zonelor tarifare pentru 2019, care au fost transmise Comisiei de statele membre până la 1 iunie 2018 în conformitate cu cerințele de la articolul 9 alineatele (1) și (2) din regulamentul de punere în aplicare respectiv. Această evaluare privește conformitatea ratelor unitare respective cu Regulamentele de punere în aplicare (UE) nr. 390/2013 și (UE) nr. 391/2013.
                  
               
                     (4)
                  
                  
                     Comisia a efectuat evaluarea ratelor unitare pentru 2019 cu sprijinul Unității de evaluare a performanțelor a Eurocontrol și cu sprijinul Biroului central pentru tarife de rută al Eurocontrol, utilizând datele și informațiile suplimentare furnizate de statele membre și de Elveția până la 1 noiembrie 2018.
                  
               
                     (5)
                  
                  
                     Pe baza evaluării respective și ținând seama de necesitatea ca obiectivele de performanță ale blocului funcțional de spațiu aerian al Europei Centrale (FABEC) să fie coerente, în conformitate cu articolul 11 alineatul (3) litera (c) din Regulamentul (CE) nr. 549/2004, Comisia a constatat, în conformitate cu articolul 17 alineatul (1) litera (d) din Regulamentul de punere în aplicare (UE) nr. 391/2013 și fără a aduce atingere articolului 16 din Regulamentul (CE) nr. 550/2004, că rata unitară pentru 2019 aplicabilă zonelor tarifare de rută prezentată de Elveția este conformă cu Regulamentele de punere în aplicare (UE) nr. 390/2013 și (UE) nr. 391/2013.
                  
               
                     (6)
                  
                  
                     În temeiul articolului 17 alineatul (1) din Regulamentul de punere în aplicare (UE) nr. 391/2013, ratele unitare sunt stabilite în moneda națională. Prin urmare, ratele unitare cuprinse în prezenta decizie trebuie exprimate în franci elvețieni.
                  
               
                     (7)
                  
                  
                     Comisia a informat Elveția și i-a oferit posibilitatea de a prezenta observații cu privire la prezenta decizie, în conformitate cu articolul 19 alineatul (2) din acord,
                  
               ADOPTĂ PREZENTA DECIZIE:
         
            Articolul 1
            Rata unitară pentru 2019 de 106,33 CHF aplicabilă zonei tarifare de rută a Elveției este conformă cu Regulamentele de punere în aplicare (UE) nr. 390/2013 și (UE) nr. 391/2013.
         
         
            Articolul 2
            Prezenta decizie se adresează Confederației Elvețiene.
         
         
            Adoptată la Bruxelles, 30 iulie 2019.
            
               
                  Pentru Comisie
               
               Violeta BULC
               
                  Membră a Comisiei
               
            
         
         
            (1)  JO L 114, 30.4.2002, p. 73.
         
            (2)  JO L 96, 31.3.2004, p. 10.
         
            (3)  JO L 128, 9.5.2013, p. 31.
         
            (4)  Regulamentul (CE) nr. 549/2004 al Parlamentului European și al Consiliului din 10 martie 2004 de stabilire a cadrului pentru crearea cerului unic european (Regulamentul-cadru) (JO L 196, 31.3.2004, p. 1).
         
            (5)  Regulamentul de punere în aplicare (UE) nr. 390/2013 al Comisiei din 3 mai 2013 de instituire a unui sistem de performanță pentru serviciile de navigație aeriană și pentru funcțiile de rețea (JO L 128, 9.5.2013, p. 1).
         
            (6)  Decizia de punere în aplicare 2014/132/UE a Comisiei din 11 martie 2014 de stabilire a obiectivelor de performanță la nivelul Uniunii pentru rețeaua de management al traficului aerian și a pragurilor de alertă pentru a doua perioadă de referință 2015-2019 (JO L 71, 12.3.2014, p. 20).